P. Hrušovský, podpredseda NR SR: (2002-02-07):
Teraz prosím pána poslanca Ambróša, ktorého poveril gestorský výbor, aby informoval Národnú radu o výsledku prerokúvania návrhu tejto medzinárodnej zmluvy, ako aj o odporúčaní gestorského výboru. Nech sa páči, pán poslanec, máte slovo. L. Ambróš, poslanec: Ďakujem pekne. Vážený pán predsedajúci, vážený pán minister, vážené panie poslankyne, páni poslanci, dovoľte mi, aby som vás, na základe poverenia Výboru Národnej rady Slovenskej republiky pre životné prostredie a ochranu prírody ako gestorského výboru pri prerokúvaní návrhu na vyslovenie súhlasu Národnej rady Slovenskej republiky s ratifikáciou „Dodatku Montrealského protokolu o látkach, ktoré porušujú ozónovú vrstvu, prijatého na 11. stretnutí strán v Pekingu“ (tlač 1191) poinformoval o výsledku rokovania výborov Národnej rady Slovenskej republiky k tomuto návrhu a o stanovisku gestorského výboru obsiahnutom v spoločnej správe k tomuto návrhu (tlač 1191a), ktorý máte pred sebou. Predmetná spoločná správa výborov Národnej rady Slovenskej republiky o prerokúvaní návrhu na vyslovenie súhlasu Národnej rady Slovenskej republiky s ratifikáciou „Dodatku Montrealského protokolu o látkach, ktoré porušujú ozónovú vrstvu, prijatého na 11. stretnutí strán v Pekingu“ bola schválená uznesením Výboru Národnej rady Slovenskej republiky pre životné prostredie a ochranu prírody pod č. 218 zo dňa 17. októbra 2001. Predseda Národnej rady Slovenskej republiky rozhodnutím č. 1309 z 1. októbra 2001 pridelil návrh na vyslovenie súhlasu Národnej rady Slovenskej republiky s ratifikáciou „Dodatku Montrealského protokolu o látkach, ktoré porušujú ozónovú vrstvu, prijatého na 11. stretnutí strán v Pekingu“ týmto výborom Národnej rady Slovenskej republiky: Výboru Národnej rady Slovenskej republiky pre hospodárstvo, privatizáciu a podnikanie, Výboru Národnej rady Slovenskej republiky pre životné prostredie a ochranu prírody. Uvedené výbory prerokovali predmetný návrh v lehote určenej rozhodnutím predsedu Národnej rady Slovenskej republiky. Návrh na vyslovenie súhlasu Národnej rady Slovenskej republiky s ratifikáciou „Dodatku Montrealského protokolu o látkach, ktoré porušujú ozónovú vrstvu, prijatého na 11. stretnutí strán v Pekingu“ odporúčali Národnej rade schváliť tak výbor pre hospodárstvo, privatizáciu a podnikanie, ako aj Výbor Národnej rady Slovenskej republiky pre životné prostredie a ochranu prírody. Gestorský výbor na základe stanovísk výborov k návrhu na vyslovenie súhlasu Národnej rady Slovenskej republiky s ratifikáciou „Dodatku Montrealského protokolu o látkach, ktoré porušujú ozónovú vrstvu, prijatého na 11. stretnutí strán v Pekingu“ v súlade s § 88 ods. 2 rokovacieho poriadku Národnej rady Slovenskej republiky č. 350/1996 Z. z. odporúča Národnej rade Slovenskej republiky návrh na vyslovenie súhlasu Národnej rady Slovenskej republiky s ratifikáciou „Dodatku Montrealského protokolu o látkach, ktoré porušujú ozónovú vrstvu, prijatého na 11. stretnutí strán v Pekingu“ schváliť. Na záver by som chcel upozorniť, že v spoločnej správe (tlač 1191a) v návrhu uznesenia Národnej rady Slovenskej republiky má byť správne uvedený rok 2002. Uvedená spoločná správa bola totižto pripravená už na rokovanie 53. schôdze v decembri 2001, ale bola presunutá na terajšiu 54. schôdzu. Ďakujem pekne, skončil som, pán predsedajúci.